ኖኅ መርከብን እንዲሠራ ያዘዘው እግዚአብሔር ነው፡፡ ቤተክርስቲያንንም የመሠረታት ራሱ ጌታችን አምላካችን መድኃኒታችን ኢየሱስ ክርስቶስ ነው፡፡ ኖኅ ወደ መርከቡ ይገቡ ዘንድ ጥሪ ያስተላለፈው ለሁሉም ነው፡፡ ቤተክርስቲያንም የሰው ልጅ ሁሉ አምኖ ይድን ዘንድ የድኅነት ጥሪዋን ለሁሉም ነው የምታስተላልፈው፡፡ የኖኅ መርከብ ፈቃደኛ ሆኖ ለመጣ ሁሉ (ለእንስሳትም ጭምር) በቅታለች፡፡ ቤተክርስቲያንም አምኖ ለመጣ ሁሉ የሚበቃ ዘርፈ ብዙ አገልግሎት ያላት ናት፡፡ የኖኅ መርከብ የጥፋት ውኃ እስጎድል በውስጧ የነበሩትን ጠብቃ አቆይታ የጥፋት ውኃ ከጠፋ በኋላ ወደ መልካም ምድር አድርሳቸዋለች፡፡ ቤተክርስቲያንም ክርስቲያኖችን በዚህ ምድር ላይ ከኃጢአት ጠብቃ አቆይታ ለሰማያዊ ክብር ታበቃለችና በኖኅ መርከብ መመሰሏ ይህንን ምሥጢር አጉልቶ ስለሚያሳይ ነው፡፡
